
PhD drwy Waith Cyhoeddedig

Medi 2023


1.	CYFLWYNIAD

1.1 Mae’r tudalennau hyn yn cynnwys y fframwaith rheoleiddio ar gyfer y radd PhD drwy Waith Cyhoeddedig ym Mhrifysgol Metropolitan Caerdydd (a elwir ‘Met Caerdydd’ o hyn ymlaen).

1.2 Yn y fframwaith rheoleiddio hwn, sy’n cael ei adolygu bob blwyddyn, ceisir ymgorffori arferion da sydd wedi’u cydnabod ar lefel genedlaethol a pholisïau a/neu godau ymarfer yr Asiantaeth Sicrhau Ansawdd, cynghorau cyllido a chynghorau ymchwil.

1.3 Mae’n ofynnol bod ymgeiswyr am radd PhD drwy Waith Cyhoeddedig ym Met Caerdydd yn dilyn rhaglen sefydlu a hyfforddi yn ystod y cyfnod y byddant wedi’u cofrestru.

1.4 Mae system sicrhau ansawdd Met Caerdydd, sy’n cynnwys y rheoliadau hyn, yn cael ei hadolygu’n rheolaidd. Ei nod yw:

i. sicrhau bod safonau’n gymaradwy â’r rheini mewn sefydliadau addysg uwch eraill yn y DU a’u bod yn gyson â Fframwaith yr Asiantaeth Sicrhau Ansawdd ar gyfer Cymwysterau Addysg Uwch;

ii. sicrhau bod ansawdd y ddarpariaeth yn cynnig cyfle teg a rhesymol i ymgeiswyr ennill cymhwyster o fewn cyfnod derbyniol.

1.5 Rhaid darllen y rheoliadau hyn ar y cyd â Rheoliadau Graddau Doethurol Met Caerdydd a’r Llawlyfr i Ymchwilwyr Doethurol sydd ar gael ill dau ar yr Academi Ddoethurol.


2.	CYMHAREDD SAFONAU ACADEMAIDD

2.1 Bydd Met Caerdydd yn sicrhau bod ei dyfarniadau ar gyfer gradd PhD drwy Waith Cyhoeddedig yn rhai cymaradwy o ran eu safon â’r rheini a roddir ym mhob rhan o’r sector addysg uwch yn y Deyrnas Unedig a’u bod yn gyson â Fframwaith yr Asiantaeth Sicrhau Ansawdd ar gyfer Cymwysterau Addysg Uwch.

2.2 I ddibenion y rheoliadau dyfarnu hyn, gellir diffinio ‘gwaith cyhoeddedig’ fel gwaith sydd wedi’i adolygu gan academyddion annibynnol a’i gyhoeddi’n annibynnol ar yr ymgeisydd, ac sydd ar gael i’r cyhoedd neu o leiaf wedi’i dderbyn ar gyfer ei gyhoeddi (ar yr amod bod yr ymgeisydd yn gallu darparu prawf digonol bod hyn yn wir). Felly, ni fydd gwaith hunangyhoeddedig, neu adroddiadau ymchwil a baratowyd i gynulleidfa gyfyngedig a/neu ar sail gyfrinachol, yn gymwys i fod yn rhan o gyflwyniad ar gyfer y radd hon.

2.3 I ddibenion y rheoliadau dyfarnu hyn, gall “gwaith cyhoeddedig” gynnwys:

i) llawysgrifau empeiraidd cyflawn sydd wedi’u hadolygu gan gymheiriaid;
ii) erthyglau adolygu cyflawn sydd wedi’u hadolygu gan gymheiriaid (e.e., adolygiadau naratif, cwmpasu neu systematig);
iii) cyflwyniadau i gynadleddau mewn cyfarfod ysgolheigaidd cenedlaethol neu ryngwladol a gyhoeddwyd yn ffurfiol yn nhrafodion y gynhadledd h.y., gyda rhif ISBN neu rif DOI); er hynny, dylid nodi y byddai angen i’r trafodiad cynhadledd hwn fod o hyd llawysgrif gyflawn yn hytrach na chrynodeb ar gyfer cynhadledd;
iv) llyfrau ysgolheigaidd, penodau mewn llyfrau neu ysgrifau ymchwil ag enw awdur sydd wedi’u hadolygu gan gymheiriaid ac yn cynnwys ymchwil ysgolheigaidd wreiddiol a gyhoeddwyd gan OUP, Elsevier, Taylor & Francis neu gyhoeddwyr o safon gyfatebol;
v) gwerslyfrau gan un neu ragor o awduron sy’n cyfuno elfennau o ddisgyblaeth yr unigolyn ac sydd wedi’u cyhoeddi gan gyhoeddwr academaidd mewn prifysgol neu gyhoeddwr masnachol; 
vi) ymatebion i ymgyngoriadau/tystiolaeth i Bwyllgorau Dethol;
vii) astudiaethau achos a gyhoeddwyd yn dilyn adolygiad golygyddol mewn gwerslyfr neu waith arall;
viii) adroddiadau ymgynghoriaeth neu adroddiadau am ganfyddiadau sydd ar gael yn rhwydd a gyflwynwyd i lywodraeth leol neu genedlaethol;
ix) arteffact, sgôr, portffolio o weithiau creadigol, nofelau, perfformiad neu arddangosfa;
x) allbynnau sy’n gysylltiedig â dylunio a all fod ar ffurf delwedd symudol, sain, weledol neu gyfrwng digidol arall neu destun ysgrifenedig;
xi) patent neu batent a gyhoeddwyd.

2.4 I ddibenion y rheoliadau dyfarnu hyn, nid yw “gwaith cyhoeddedig” yn cynnwys:

i) papurau sydd ar y gweill sydd heb eu derbyn eto i’w cyhoeddi ar ôl eu hadolygu gan gymheiriaid;
ii) erthyglau golygyddol;
iii) llythyrau at y golygydd;
iv) papurau technegol;
v) adolygiadau o lyfrau;
vi) adolygiadau o erthyglau mewn cyfnodolion;
vii) ailargraffiadau neu gyfieithiadau o lyfrau a gyhoeddwyd o’r blaen (oni bai eu bod wedi’u diweddaru’n helaeth);
viii) papurau a gyflwynwyd mewn cynadleddau heb eu hadolygu gan gymheiriaid neu eu cyhoeddi mewn trafodion (dethol);
ix) crynodebau ar gyfer cynadleddau nad ydynt o hyd llawysgrif gyflawn;
x) erthyglau a gyhoeddwyd mewn cyfnodolyn sydd wedi’u hadolygu gan olygydd (nid gan gymheiriaid) a/neu y gofynnwyd am dâl i’w cyhoeddi (ar wahân i unrhyw daliadau mynediad agored);
xi) adroddiadau sefydliadol.

2.5 Disgwylir y bydd y corff o waith a gyflwynir yn cynnwys o leiaf bump o gyhoeddiadau a dim mwy na 10 o gyhoeddiadau o’r rhestr o allbynnau cyhoeddedig derbyniol yn adran 2.3. Lle mae’r cyflwyniad yn cynnwys un neu ragor o weithiau sylweddol, sydd wedi’u cydnabod yn y Fframwaith Rhagoriaeth Ymchwil yn rhai teilwng o’u hystyried yn fwy nag un cyhoeddiad, o blith y rheini sydd wedi’u rhestru yn Adran 2.3 (e.e. nofel ag enw awdur), yna gellir lleihau nifer y gweithiau cyhoeddedig yn unol â hynny. Mewn achosion o’r fath, bydd Pwyllgor Adolygu’r PhD drwy Waith Cyhoeddedig yn cymryd i ystyriaeth y math o weithiau sydd yn y cyflwyniad yn ogystal â’u maint a’u hansawdd.

2.6 Dylai’r ymgeisydd fod yn brif awdur mewn mwy na 50% o nifer y gweithiau cyhoeddedig sy’n ffurfio’r traethawd ymchwil a gyflwynir. Lle mae gweithiau cyhoeddedig wedi’u hysgrifennu ar y cyd, rhaid i’r ymgeisydd ddatgan yn glir, mewn atodiadau, y cyfraniadau cymharol gan bob awdur at gynllunio, cyflawni neu adrodd ar unrhyw weithiau .

2.7 Dylai ymgeiswyr nodi, er bod gofyn i’r gwaith/gweithiau a gyflwynir fod yn gyfraniad gwreiddiol at wybodaeth, a bodloni’r meini prawf ar gyfer dyfarnu’r radd, na ddylai’r gweithiau a gyflwynir ar gyfer arholi fod wedi’u cyhoeddi’n fwy na 10 mlynedd cyn y dyddiad cofrestru a dylai ymgeiswyr ddangos fod ganddynt hanes di-dor o gyhoeddi o fewn tair blynedd i’r dyddiad cofrestru.

2.8 Yn unol â Pholisi Prifysgol Metropolitan Caerdydd ar Gyfle Cyfartal, mae Met Caerdydd wedi ymrwymo i hyrwyddo cydraddoldeb ac amrywiaeth yn ei holl weithgareddau. Felly, bydd Pwyllgor Adolygu’r PhD drwy Waith Cyhoeddedig yn ystyried amgylchiadau anacademaidd (e.e., absenoldeb mamolaeth, salwch) a all beri bod angen cynnwys cyhoeddiadau yn y traethawd ymchwil a gyhoeddwyd cyn y cyfnod o 10 mlynedd a bennwyd yn adran 2.7.

2.9 Arholir yr ymgeisydd ar y gwaith cyhoeddedig a gyflwynwyd ar gyfer y radd, a’r sylwebaeth ysgrifenedig sydd gydag ef, sydd gyda’i gilydd yn ffurfio’r traethawd ymchwil i ddibenion y rheoliadau hyn.


3.	Y DULL YMGEISIO

3.1 Mae’n ofynnol bod ymgeiswyr yn fyfyrwyr sydd wedi cofrestru’n briodol ym Met Caerdydd a bod y ffi dysgu gysylltiedig wedi’i thalu. 

3.2 Rhaid i ymgeiswyr gyflwyno’r traethawd ymchwil terfynol o fewn 12 mis ar ôl cofrestru.


4.	GOFYNION CYMHWYSTRA

4.1 Bydd ymgeisydd yn gymwys i gofrestru ar gyfer y radd PhD drwy Waith Cyhoeddedig os yw’n bodloni un o’r meini prawf canlynol:

4.1.1 Bod yr ymgeisydd yn aelod o staff Prifysgol Metropolitan Caerdydd.

4.1.2 Bod yr ymgeisydd wedi ennill gradd ym Mhrifysgol Metropolitan Caerdydd neu Athrofa Prifysgol Cymru, Caerdydd.

4.1.3 Nad yw’r ymgeisydd yn aelod o staff neu’n un o raddedigion Prifysgol Metropolitan Caerdydd, ond ei fod yn gallu dangos bod o leiaf 50% o’r gweithiau a gyflwynwyd wedi’u hysgrifennu ar y cyd ag aelod staff presennol ym Mhrifysgol Metropolitan Caerdydd.

4.2 Yn achos llawysgrifau a ysgrifennwyd ar y cyd, rhaid i’r ymgeisydd ddangos mai ef a wnaeth y cyfraniad mwyaf i’r gweithiau a gyflwynwyd gyda chymeradwyaeth benodol gan yr holl gydawduron. Dylid cynnwys, mewn atodiadau gyda’r cyflwyniad, ddatganiad wedi’i lofnodi gan bob un o’r cydweithwyr yn nodi natur a maint y gwaith a gyflawnwyd gan yr ymgeisydd, gan gyfeirio at y cyfraniad at gysyniadoli, dylunio, cynnal yr ymchwil, dadansoddi a pharatoi’r gwaith i’w gyhoeddi.

4.3 Rhaid bod y gweithiau a gyflwynwyd yn rhai sydd wedi’u hadolygu gan gymheiriaid academaidd ac sy’n bodloni’r meini prawf Lefel 8:

i) y bernir bod y gweithiau gyda’i gilydd yn ffurfio cyfraniad gwreiddiol at wybodaeth;
ii) bod tystiolaeth o astudio systematig;
iii) bod modd cysylltu canlyniadau o astudiaeth o’r fath â’r corff cyffredinol o wybodaeth yn y pwnc;
iv) dangos y safon a’r cwmpas gwaith y mae’n rhesymol eu disgwyl gan Ymchwilydd Doethurol galluog a diwyd.

4.4 Ni fydd unigolyn yn gymwys i dderbyn gradd PhD drwy Waith Cyhoeddedig o dan y rheoliadau hyn os yw wedi’i gymeradwyo o’r blaen ar gyfer PhD neu unrhyw radd ddoethurol gysylltiedig arall ym Met Caerdydd.

4.5 Os yw ymgeisydd wedi’i arholi ar gyfer gradd doethur ond heb gael ei gymeradwyo ar gyfer gradd o’r fath, ni chaiff fod yn ymgeisydd ar gyfer gradd PhD drwy Waith Cyhoeddedig o dan y rheoliadau hyn.


5.	YMGEISIO, DERBYN A CHOFRESTRU

5.1 Y gofyniad mynediad lleiaf ar gyfer y graddau ymchwil a gynigir gan Met Caerdydd yw gradd anrhydedd israddedig dau un sy’n berthnasol i’r rhaglen astudio a’r ymchwil arfaethedig (neu gymhwyster cyfatebol mewn gwlad dramor). Rhaid bod y dyfarniad wedi’i wneud gan brifysgol neu sefydliad addysg uwch cydnabyddedig, neu gan y Cyngor Dyfarniadau Academaidd Cenedlaethol (CNAA). Mae’n ofynnol i ymgeiswyr ddarparu tystiolaeth o’u cymwysterau yn rhan o’r broses ymgeisio.

5.2 Rhaid i bob ymgeisydd ddatgan nad yw ei gyflwyniad yr un fath o ran sylwedd ag unrhyw un y mae wedi’i wneud o’r blaen neu y mae’n ei wneud ar y pryd, ar gyfer gradd, diploma neu gymhwyster tebyg mewn unrhyw brifysgol neu sefydliad tebyg.

5.3 Rhaid i bob cais gael ei gyflwyno erbyn y terfyn amser ar gyfer cyflwyno (gweler Adran 5.10) sydd wedi’i ddangos ar wefan graddau ymchwil Met Caerdydd.

5.4 Dylai’r ceisiadau gynnwys yr holl weithiau cyhoeddedig a fydd yn ffurfio’r traethawd ymchwil yn ogystal â chynnig ategol (1,500 o eiriau ar y mwyaf) sy’n amlinellu’n glir sut mae’r corff o weithiau cyhoeddedig: 

i. yn darparu cyfraniad gwreiddiol i’r llenyddiaeth;
ii. yn dangos dull systematig;
iii. yn ymwneud â’r corff cyffredinol o wybodaeth yn y pwnc a ddewiswyd;
iv. yn dangos y safon a’r cwmpas gwaith y mae’n rhesymol eu disgwyl gan Ymchwilydd Doethurol galluog a diwyd. 
 
5.5 Gofynnir hefyd i ymgeiswyr gyflwyno curriculum vitae academaidd  llawn gyda’u cais cychwynnol. Bydd y curriculum vitae yn helpu i sicrhau bod Pwyllgor Adolygu’r PhD drwy Waith Cyhoeddedig yn ymwybodol o weithgarwch ymchwil a hanes cyhoeddi’r ymgeisydd, un ai ar ei ben ei hun neu mewn grwpiau ymchwil cydweithredol. Defnyddir y curriculum vitae hefyd wrth ystyried amgylchiadau anacademaidd a all fod wedi cyfyngu neu arafu datblygiad gyrfa proffesiynol yr ymgeisydd o ran maint yn hytrach nag ansawdd yr allbynnau a’r gweithgareddau sydd wedi’u cynnwys yn y cyflwyniad (gweler Adran 2.8).

5.6 Adolygir pob cais am addasrwydd gan Bwyllgor Adolygu’r PhD drwy Waith Cyhoeddedig a fydd fel arfer yn cynnwys, ymysg eraill, Arweinwyr Astudiaethau Graddedigion, Deoniaid Ymchwil Cyswllt a’r Dirprwy Gyfarwyddwr Ymchwil. Dylai’r holl ymgeiswyr ddatgan na fydd y gwaith neu weithiau a gyflwynwyd yn cael eu cyflwyno ar gyfer unrhyw gymhwyster o’r un math mewn prifysgol neu sefydliad tebyg arall nes bydd y deilliant o’r cais cyfredol i Met Caerdydd yn hysbys. 

5.7 Bydd ymgeiswyr llwyddiannus yn gallu cofrestru ar gyfer y radd PhD drwy Waith Cyhoeddedig ar y dyddiad cofrestru agosaf ym mis Medi neu Ebrill, ar yr amod bod yr holl ffioedd wedi’u talu.

5.8 Unwaith y bydd yr ymgeisydd wedi cael llythyr cynnig gan Met Caerdydd, bydd yn ofynnol iddo gadarnhau ei fod yn derbyn y cynnig a chofrestru wedyn drwy system cofrestru ar-lein Met Caerdydd.

5.9 Rhoddir gwybod i ymgeiswyr yn ystod y broses ymgeisio am y ffi sy’n gymwys i’w rhaglen astudio. Rhaid talu’r ffi gymwys wrth gofrestru neu bydd yr ymgeisydd yn dod o dan Bolisi Dyledwyr Met Caerdydd.

5.10 Mae’r terfynau amser allweddol ar gyfer proses ymgeisio’r PhD drwy Waith Cyhoeddedig wedi’u dangos isod:

a. Cofrestru ym mis Medi

	Cam
	Terfyn amser

	Cyflwyno’r cais
	Diwedd Ebrill

	Adolygu gan Bwyllgor Adolygu’r PhD drwy Waith Cyhoeddedig
	Diwedd Mai

	Cadarnhau’r deilliant a gwneud y cynnig gan y tîm Derbyn
	Diwedd Mehefin

	Cofrestru
	Diwedd Medi

	Sefydlu
	Mis Hydref


 


b. Cofrestru ym mis Ebrill

	Cam
	Terfyn amser

	Cyflwyno’r cais
	Diwedd Medi

	Adolygu gan Bwyllgor Adolygu’r PhD drwy Waith Cyhoeddedig
	Diwedd mis Hydref

	Cadarnhau’r deilliant a gwneud y cynnig gan y tîm Derbyn
	Diwedd Tachwedd

	Cofrestru
	Diwedd Ebrill

	Sefydlu
	Mis Mai




5.11 Yn ogystal â’r gofynion mynediad uchod, rhaid i ymgeiswyr fod â’r gallu i fodloni Met Caerdydd mewn perthynas â’u rhugledd yn y Gymraeg neu’r Saesneg (yn ôl yr iaith y maent wedi’i dewis i geisio’r dyfarniad) ar lefel sy’n angenrheidiol i gwblhau’r rhaglen waith a pharatoi ac amddiffyn traethawd ymchwil yn yr iaith honno. Rhaid i’r gweithiau cyhoeddedig a ddewisir i’r cyflwyniad gael eu cyflwyno yn y Gymraeg neu’r Saesneg (yn ôl yr iaith y mae’r ymgeisydd wedi’i dewis i geisio’r dyfarniad).

5.12 Er mwyn dangos rhugledd yn y Saesneg, bydd gofyn fel arfer bod ymgeiswyr o wledydd tramor nad yw’r Saesneg yn iaith gyntaf iddynt yn darparu tystiolaeth o sgôr IELTS (neu sgôr gyfatebol) o 6.5 ar y lleiaf wrth ymgeisio gyda sgôr o 6.5 o leiaf yn y cydrannau darllen neu ysgrifennu, neu dystiolaeth o gymhwyster ar lefel Meistr a enillwyd drwy gyfrwng y Saesneg gan sefydliad cydnabyddedig. Bydd gofyn i ymgeiswyr ddarparu’r dystiolaeth hon yn rhan o’r broses derbyn.


6.	PENODI GORUCHWYLWYR

6.1 Ar gyfer pob ymgeisydd, bydd Pwyllgor Adolygu’r PhD drwy Waith Cyhoeddedig yn dynodi Cyfarwyddwr Astudiaethau ac un goruchwylydd arall. Bydd y tîm goruchwylio yn darparu arweiniad cyffredinol ar gyflwyno’r traethawd ymchwil. Gall y tîm goruchwylio dynodedig fod yn awduron sydd wedi’u henwi ar y gweithiau cyhoeddedig sy’n ffurfio’r traethawd ymchwil a gyflwynir.

6.2 Bydd y Cyfarwyddwr Astudiaethau yn arfer cyfrifoldeb cyffredinol dros ddatblygiad a gwaith yr ymgeisydd, dros waith y tîm goruchwylio, a thros y trefniadau ar gyfer cynnydd ac arholi. Er mwyn cael eu cymeradwyo i fod yn rhan o’r tîm, rhaid i bob goruchwylydd fod â’i enw ar Restr y Grŵp Graddau Ymchwil o Oruchwylwyr Cymeradwy a rhaid i’r Cyfarwyddwr Astudiaethau arfaethedig fod â’i enw ar Restr y Grŵp Graddau Ymchwil o Gyfarwyddwyr Astudiaethau Cymeradwy. 

6.3 Rhaid i’r Cyfarwyddwr Astudiaethau fod yn aelod o staff academaidd Met Caerdydd gyda chontract sy’n cyfateb i swydd 0.2 FTE o leiaf.

6.4 Mewn achosion eithriadol, bydd Pwyllgor Adolygu’r PhD drwy Waith Cyhoeddedig yn ystyried ceisiadau am benodi goruchwylwyr ychwanegol i’r tîm goruchwylio ar y sail eu bod wedi’u henwi ar y gweithiau cyhoeddedig a gyflwynir ac wedi gwneud cyfraniadau ystyrlon iddynt. Bydd angen cyflwyno ceisiadau o’r math hwn ar adeg y cais cychwynnol.


7.	CYFARFODYDD Y TÎM GORUCHWYLIO

7.1 Disgwylir i bob ymgeisydd gadw mewn cysylltiad yn rheolaidd â’i dîm goruchwylio, gydag o leiaf chwe chyfarfod ffurfiol ym mhob blwyddyn academaidd (yn cynnwys yr adolygiadau cynnydd), a fydd yn cael eu cynnal wyneb yn wyneb (un ai drwy fod yn bresennol neu gymryd rhan o bell). Gellir cynnal gweddill y cyfarfodydd drwy ddefnyddio llwyfan cyfathrebu diogel o bell sydd wedi’i argymell gan Met Caerdydd.

7.2 Os codir pryderon gan y tîm goruchwylio, yr ymgeisydd a/neu Grŵp Graddau Ymchwil yr Ysgol ynghylch cynnydd yr ymgeisydd, gall Grŵp Graddau Ymchwil yr Ysgol fynnu bod rhagor o gyfarfodydd rheolaidd yn cael eu trefnu. Os bydd ymgeisydd yn methu â chyflwyno ei draethawd ymchwil ar gyfer arholi erbyn diwedd cyfnod ei ymgeisyddiaeth, ac oni bai fod amgylchiadau lliniarol wedi’u cofnodi, bydd yn cael ei dynnu’n ôl o’r rhaglen.

7.3 Yr ymgeisydd fydd yn gyfrifol am drefnu holl gyfarfodydd y tîm goruchwylio, er mwyn dangos tystiolaeth ei fod yn cymryd rhan yn y broses, a dylid cynnwys holl aelodau’r tîm goruchwylio yn y cyfarfodydd os oes modd.

7.4 Argymhellir y dylai Ymchwilwyr Doethurol drefnu cyfarfodydd y tîm goruchwylio ar sail agenda. Gellir dilyn y canllaw canlynol am yr hyn i’w gynnwys: 1) adolygiad o’r cynnydd presennol ar gyflawni amcanion a osodwyd yn y cyfarfod blaenorol (ac unrhyw bryderon yn y presennol neu’r dyfodol sy’n effeithio ar berfformiad); 2) pwynt(iau) trafod allweddol y cyfarfod; 3) gosod targedau i’w cyflawni erbyn y cyfarfod nesaf; 4) datblygiad proffesiynol/hyfforddiant; 5) lles yr ymgeisydd; a, 6) gofynion gweinyddol allweddol.

7.5 Bydd aelod o’r tîm goruchwylio hefyd yn gallu lanlwytho sylwadau am gynnydd ei ymgeisydd drwy’r Cofnod Cyfarfodydd Goruchwylwyr ar y Rheolwr Ymchwil Ddoethurol. Rhaid i’r ymgeisydd adolygu a gwneud sylw am a/neu gymeradwyo’r sylwadau hyn o fewn 14 diwrnod wedi i’r Goruchwylydd lanlwytho’r sylwadau.


8.	CYFNODAU ASTUDIO A SEIBIANT ASTUDIO

8.1 Y cyfnod hiraf ar gyfer ymgeisyddiaeth yw 12 mis. Bydd angen i ymgeiswyr gyflwyno eu traethawd ymchwil o fewn y cyfnod ymgeisyddiaeth hwn. 

8.2 Mewn achosion lle mae cynnydd yr ymgeisydd wedi’i arafu neu’n debygol o gael ei arafu fel na all wneud cynnydd boddhaol, gall wneud cais am seibiant yn ei gyfnod astudio (h.y., seibiant astudio). Gwneir ceisiadau am seibiant astudio gan yr ymgeisydd a’i dîm goruchwylio drwy’r swyddogaeth Cais am Newid ar y Rheolwr Ymchwil Ddoethurol i Grŵp Graddau Ymchwil yr Ysgol gan ddarparu tystiolaeth ddogfennol annibynnol briodol i’w hategu. Bydd yr holl geisiadau’n cael eu hystyried gan Grŵp Graddau Ymchwil yr Ysgol, ond gellir eu huwchgyfeirio i Grŵp Graddau Ymchwil Met Caerdydd i’w hystyried ymhellach.

8.3 Ni chaiff seibiant astudio ffurfiol fod yn hirach na deuddeg mis ar gyfer ymgeiswyr sydd wedi’u cofrestru ar gyfer y radd. Yn ystod cyfnod y seibiant astudio, ni fydd ymgeiswyr yn cael mynediad at staff neu adnoddau Met Caerdydd. 

8.4 Pan ddaw cyfnod y seibiant astudio i ben, caiff ymgeiswyr eu hatgoffa bod eu hastudiaethau i ailgychwyn drwy e-bost a gynhyrchir gan y Rheolwr Ymchwil Ddoethurol 14 diwrnod cyn diwedd y seibiant astudio. Os bydd ymgeisydd yn dymuno ymestyn cyfnod yr ymgeisyddiaeth, rhaid i’r ymgeisydd (neu aelod o’r tîm goruchwylio) wneud cais am ei ymestyn drwy’r swyddogaeth Cais am Newid ar y Rheolwr Ymchwil Ddoethurol cyn diwedd cyfnod y seibiant astudio gwreiddiol.

8.5 Nid yw’r cyfnodau hiraf ar gyfer ymgeisyddiaeth a restrwyd yn adran 8.1 yn cynnwys cyfnodau o seibiant astudio. Bydd unrhyw gyfnod o seibiant astudio a gymeradwyir yn cael ei ychwanegu at y cyfnod ymgeisyddiaeth hiraf wrth ailddechrau astudio.

8.6 Dim ond mewn amgylchiadau eithriadol y gellir ymestyn y cyfnodau ymgeisyddiaeth hiraf, ar ôl cael cymeradwyaeth ffurfiol drwy wneud Cais am Estyniad a gaiff ei adolygu gan Grŵp Graddau Ymchwil Met Caerdydd. Fel arfer, bydd ceisiadau am ymestyn cyfnod yr ymgeisyddiaeth yn cael eu gwneud gan y Cyfarwyddwr Astudiaethau (neu’r Goruchwylydd Arweiniol) ar y cyd â’r ymgeisydd ac aelodau eraill y Tîm Goruchwylio drwy’r opsiwn Cais am Newid ar y Rheolwr Ymchwil Ddoethurol.

8.7 Os bydd ymgeisydd yn methu â chyflwyno ei draethawd ymchwil heb gael seibiant astudio erbyn diwedd y cyfnod ymgeisyddiaeth hiraf, cadarnheir bod yr ymgeisydd wedi ymadael â’r rhaglen heb ei chwblhau ac fe’i hysbysir drwy e-bost a llythyr.


9. 	CYNNIG PANELI ARHOLI

9.1 Dim hwyrach nag wyth mis cyn bod yr ymgeisydd yn bwriadu cyflwyno’r traethawd ymchwil terfynol, rhaid i’r ymgeisydd ddechrau trafod ei drefniadau arholi gyda’r tîm goruchwylio – a bydd y Cyfarwyddwr Astudiaethau (neu’r Goruchwylydd Arweiniol) yn gyfrifol am gysylltu â’r panel arholi arfaethedig ar ran yr ymgeisydd.

9.2 Chwe mis cyn bod yr ymgeisydd yn bwriadu cyflwyno’r cynnyrch terfynol, rhaid i Gyfarwyddwr Astudiaethau’r ymgeisydd gyflwyno’r trefniadau arholi hynny i’w hadolygu a’u cymeradwyo, er mwyn caniatáu amser i’w cymeradwyo ac i’r trefniadau arholi gael eu hwyluso wedyn ar ôl eu cyflwyno neu, lle nad yw’r trefniadau wedi’u cymeradwyo, er mwyn ystyried trefniadau eraill yn eu lle.

9.3 Penderfynir ffurf y Panel Arholi yn ôl natur y berthynas rhwng yr ymgeisydd a Met Caerdydd. Lle nad yw’r ymgeisydd yn cael ei gyflogi gan Met Caerdydd neu lle mae’n dal contract HPL am chwe awr neu lai yr wythnos (ar gyfartaledd dros y flwyddyn academaidd), bydd ei Banel Arholi yn cynnwys Cadeirydd, un arholwr mewnol ac un arholwr allanol. Lle mae’r ymgeisydd yn dal contract  cyflogaeth gyda Met Caerdydd, yn cynnwys contract HPL am fwy na chwe awr yr wythnos (ar gyfartaledd dros y flwyddyn academaidd), bydd ei Banel Arholi yn cynnwys Cadeirydd a dau arholwr allanol.

9.4 Os gwelir nad yw’n bosibl penodi arholwr mewnol, gellir penodi ail arholwr allanol.

9.5 Ym mhob achos, bydd y Cadeirydd yn aelod o staff Met Caerdydd sydd wedi dilyn hyfforddiant priodol y Brifysgol. Bydd penodiad y Cadeirydd yn cael ei adolygu a’i gymeradwyo gan Grŵp Graddau Ymchwil Met Caerdydd.

9.6 Gellir cynnig hefyd y bydd un goruchwylydd yn bresennol yn yr arholiad. Gwneir hyn ar gam cynnig y radd.

9.7 Wrth gynnig pob arholwr (nid y Cadeirydd) ar y Rheolwr Ymchwil Ddoethurol, gofynnir am ddarparu naratif byr ond digonol i egluro’r rheswm dros ystyried yr arholwr yn un addas. Yn ogystal â hyn, mae angen darparu CV byr i ategu’r naratif hwn a ffurflen datganiad wedi’i llenwi a’i llofnodi. Y gofyniad sylfaenol yw y bydd y Panel Arholi gyda’i gilydd (heb gynnwys y Cadeirydd) wedi arholi mewn o leiaf ddau arholiad Ymchwil Ddoethurol. Ceir canllawiau ar ddewis panel arholi addas ar yr Academi Ddoethurol (gweler: Cyn yr Arholiad).

9.8 Bydd Grŵp Graddau Ymchwil Met Caerdydd yn cymeradwyo penodi arholwr dim ond lle mae’n fodlon bod yr arholwr yn ddigon cyfarwydd â natur a phwrpas y radd y mae’r ymgeisydd yn cael ei arholi ar ei chyfer a’i fod yn meddu ar wybodaeth ac arbenigedd digonol ym maes pwnc y prosiect ymchwil. Os gwrthodir cais am Banel Arholi arfaethedig, rhaid ymateb i hynny o fewn pedair wythnos ar ôl cael y penderfyniad.

9.9 Ni chaiff yr ymgeisydd gyflwyno ei gynnyrch terfynol nes bydd y trefniadau arholi wedi’u cymeradwyo.


10.	Y CYFLWYNIAD A CHYFLWYNO’R TRAETHAWD YMCHWIL

10.1 Ceir holl fanylion y gofynion gan Met Caerdydd mewn perthynas â chyflwyno’r traethawd ymchwil yn y Llawlyfr i Ymchwilwyr Doethurol sydd ar gael ar wefan yr Academi Ddoethurol.

10.2 Dylai cyfanswm geiriau’r gweithiau cyhoeddedig ynghyd â’r dadansoddiad beirniadol (8,000-15,000 o eiriau ar y mwyaf) fod yn weddol debyg i hwnnw mewn cyflwyniad ar gyfer gradd Doethur mewn Athroniaeth yn y ddisgyblaeth sy’n ymwneud â’r pwnc dan sylw.

10.3 Ym mhob achos, rhaid i’r traethawd ymchwil gynnwys crynodeb nad yw’n fwy na 300 o eiriau o hyd a Ffurflen Datganiad wedi’i llofnodi gan yr ymgeisydd sy’n cynnwys:

(i) datganiad yn dangos i ba raddau y mae’r gwaith a gyflwynwyd yn ganlyniad i ymchwil yr ymgeisydd ei hun.
(ii) datganiad yn ardystio nad yw sylwedd y gwaith wedi’i dderbyn eisoes ar gyfer unrhyw radd ac nad yw wedi’i gyflwyno ar y pryd i ymgeisio am unrhyw radd arall.
(iii) datganiad o ran pa waith / pennawd/penodau yn y traethawd ymchwil sydd wedi mynd drwy broses adolygu gan gymheiriaid ac wedi’i gyhoeddi mewn cyfnodolyn cydnabyddedig.
(iv) datganiad am argaeledd y traethawd ymchwil.

10.4 Mater i’w benderfynu gan yr ymgeisydd a’r tîm goruchwylio fydd union fformat y traethawd ymchwil. Fodd bynnag, cynigir enghraifft isod o’r ffordd y gellid cyflwyno penodau’r traethawd ymchwil yn eu trefn:

· Cyflwyniad
· Dadansoddiad beirniadol (o leiaf 8,000 o eiriau ond 15,000 o eiriau ar y mwyaf) o’r ffordd y mae ei weithiau gyda’i gilydd yn gwneud cyfraniad gwreiddiol i ddysg neu wybodaeth yn ei briod faes
· Cyflwyniad priodol o’r gweithiau cyhoeddedig
· Trafodaeth gyffredinol a chasgliadau
· Cyfeiriadau
 
10.5 Ar ôl ei gyflwyno, trefnir i’r traethawd ymchwil fod ar gael yn ddirwystr ac ni fydd unrhyw gyfyngu ar y mynediad ato na mesurau diogelwch ar ei gyfer fel arfer. Mewn achosion lle nad yw hyn yn briodol, bydd Cyfarwyddwr Astudiaethau’r ymgeisydd yn gwneud cais i Grŵp Graddau Ymchwil Met Caerdydd i wahardd copïo a/neu gael mynediad at y traethawd ymchwil am gyfnod penodedig. Dylid gwneud ceisiadau o’r fath cyn gynted ag y bydd unrhyw ystyriaethau o ran cyfrinachedd yn codi. Mewn achosion o’r fath, trefnir i deitl a chrynodeb o’r traethawd ymchwil fod ar gael yn ddirwystr fel arfer.

10.6 Mae’n ofynnol i ymgeiswyr gyflwyno copi electronig o’r traethawd ymchwil ac unrhyw ddeunydd ychwanegol drwy’r Rheolwr Ymchwil Ddoethurol.

10.7 Bydd y cyflwyniad electronig yn cael ei lanlwytho i lwyfan darganfod llên-ladrad Met Caerdydd er mwyn cynhyrchu adroddiad ar wreiddioldeb gyda ‘mynegrif tebygrwydd’. Caiff yr adroddiad ei adolygu gan aelodau o Grŵp Graddau Ymchwil Met Caerdydd a bydd unrhyw gyflwyniad y credir bod ei uniondeb academaidd yn destun pryder yn cael ei anfon ymlaen i Wasanaethau’r Gofrestrfa er mwyn ei ystyried yn ffurfiol o dan y gweithdrefnau Ymarfer Annheg.

10.8 Unwaith y bydd y traethawd ymchwil wedi’i gyflwyno, ni chaniateir i’r ymgeisydd wneud unrhyw newidiadau, ychwanegiadau neu ddileadau ynddo cyn yr arholiad, ac eithrio lle rhoddwyd cydsyniad penodol gan Grŵp Graddau Ymchwil Met Caerdydd.


11.	 YR ARHOLIAD

11.1 Mae’r broses arholi ar gyfer yr holl Ymgeiswyr Doethurol yn cynnwys dau gam:

CAM UN: asesiad annibynnol rhagarweiniol o’r traethawd ymchwil gan yr arholwyr, y bydd pob un ohonynt yn paratoi adroddiad cyn yr arholiad llafar ar y traethawd ymchwil (neu waith cyfatebol) ac yn ei gyflwyno ar y Rheolwr Ymchwil Ddoethurol ddim hwyrach na 5 diwrnod gwaith cyn dyddiad yr Arholiad Llafar. 

CAM DAU: arholiad llafar a gynhelir gan y Panel Arholi.


12.	 DEILLIANNAU’R ARHOLIAD

12.1 Ar gyfer arholiadau llafar i Ymgeiswyr am PhD yn unig, yr argymhellion sydd ar gael i aelodau’r panel yw:

A. Bod yr ymgeisydd yn bodloni’r meini prawf ar gyfer y dyfarniad y mae wedi cofrestru ar ei gyfer. Gall arholwyr argymell bod y dyfarniad yn cael ei wneud:

i. Heb newid neu gywiro’r traethawd ymchwil ymhellach.

ii. Ar yr amod bod gwallau cyflwyniadol neu deipograffyddol yn y traethawd ymchwil yn cael eu cywiro o fewn 2 wythnos ar y mwyaf. Cymeradwyir y cywiriadau gan un arholwr neu’r ddau ohonynt.

iii. Ar yr amod y gwneir newidiadau bach yn y traethawd ymchwil sydd wedi’u nodi gan yr arholwyr, y gellir eu cwblhau’n rhesymol o fewn 12 wythnos ar y mwyaf. Cymeradwyir y newidiadau gan un arholwr neu’r ddau ohonynt.

iv. Ar yr amod y gwneir newidiadau mawr yn y traethawd ymchwil a allai gynnwys ymdrin â diffygion o ran cynnwys a/neu gyflwyniad mewn mannau a nodwyd gan yr arholwyr ac y gellir eu cwblhau’n rhesymol o fewn 6 mis ar y mwyaf. Cymeradwyir y newidiadau gan y ddau arholwr er na fydd gofyn cynnal ailarholiad.

B. Na ddyfernir y radd i’r ymgeisydd ac na chaniateir iddo gael ei ailarholi ar gyfer na’r dyfarniad y mae wedi cofrestru ar ei gyfer na dyfarniad gwahanol.

12.2 Mewn achosion lle nad yw’r arholwyr yn gallu cytuno ar ddeilliant yr arholiad, gellir ceisio penodi arholwr allanol cyflafareddu gan ddilyn y gweithdrefnau a amlinellwyd yn Llawlyfr Academaidd Met Caerdydd (Canllawiau i Gadeiryddion ac Arholwyr Dyfarniadau Doethurol).

12.3 Gall ymgeisydd apelio yn erbyn y penderfyniad gan y Panel Arholi yn unol ag Adran 1 o Weithdrefn Apeliadau Met Caerdydd (Graddau Ymchwil Ôl-radd).

12.4 Dim ond apeliadau a wneir ar un neu ragor o’r seiliau a amlinellwyd yn Adran 1 o Weithdrefn Apeliadau Met Caerdydd (Graddau Ymchwil Ôl-radd) y bydd Met Caerdydd yn eu hystyried. Ni dderbynnir apeliadau sy’n codi amheuaeth am farn academaidd yr arholwyr.

12.5 Dim ond dwy ymgais a gaiff ymgeiswyr i wneud cywiriadau, felly caniateir tri chyflwyniad i gyd, ac ni all ymgeiswyr gael yr un deilliant â hwnnw a gafwyd ar gyfer y cyflwyniad blaenorol.

